
Informare de presă

Prezentarea raportului de activitate al ANRE pe anul 2015

Astăzi, a avut loc ședința Comisiilor reunite ale Parlamentului României, în cadrul căreia conducerea Autorității Naționale de Reglementare în domeniul Energiei a prezentat raportul de activitate pe anul 2015. 
Evidențiem, mai jos, câteva din punctele principale prezentate, precum și direcțiile de acțiune pe care ANRE le-a propus privind activitatea de reglementare pentru perioada 2016-2018.  
Astfel, în anul 2015: 

· Comitetul de reglementare al ANRE a emis 779 decizii, 27 de avize și 180 de ordine.

· La 1 ianuarie 2015, s-a finalizat procesul de liberalizare a pieței interne de gaze naturale pentru clienții noncasnici, 

· Volumul tranzacţiilor cu energie electrică derulate pe piaţa concurenţială a crescut cu. 34,5% comparativ cu cel realizat în anul 2014

· Scăderea cu 6,8 %  a tarifului mediu de transport, începând cu 1 iulie 2015, față de tariful aprobat pentru perioada tarifară 1 iulie 2014 – 30 iunie 2015
· Tarifele pentru serviciul de distribuție a energiei electrice,  au scăzut (variație de - 11,35 % la înaltă tensiune, - 11,90 % la medie tensiune, - 12,84 % la joasă tensiune, relevant pentru clienții casnici). 

· Până la 31 decembrie 2015, ANRE a acreditat capacități de producere a energiei din surse regenerabile cu o putere instalată totală de 4.662 de MW. Din total, 2.931 de MW sunt turbine eoliene, 1.296 — panouri fotovoltaice și 106,5 MW — biomasă, biogaz și gaz de fermentare a deșeurilor
· Structura pe tipuri de resurse a energiei electrice livrate în rețele de producătorii dispecerizabili și nedispecerizabili conform rezultatelor procesului de realizare a etichetei naționale de energie electrică a fost următoarea: hidro – 27,36%, cărbune – 26,89%, nuclear -17,83%, gaz – 13,68%, eolian – 11,03%, solar – 2,34%, biomasă – 0,72%, păcură – 0,06% 
· La sfârşitul anului 2015, gradul de acoperire cu management energetic atestat și autorizat a fost de 98,5%, agenții economici monitorizați din diferite sectoare de activitate raportând măsuri de economie de energie de 141.767 tep.

· Numărul de clienți care și-au exercitat dreptul de alegere a furnizorului de gaze naturale a înregistrat o creștere semnificativă în anul 2015, ca urmare a liberalizării totale a pieței interne de gaze naturale pentru clienții noncasnici la data de 1 ianuarie 2015 ( de la de la 10,558 în 2014 la 188,156 în 2015).

· În cursul anului 2015 au fost înregistrate şi soluţionate un număr de 3625 de  petiţii, formulate de către persoane fizice şi juridice beneficiare/solicitante a serviciilor prestate de către operatorii economici din sectoarele energiei electrice şi gazelor naturale.

· În urma acțiunilor de control au fost întocmite 828 procese verbale de constatare și sancționare a contravențiilor, 11 pentru persoane fizice și 817 pentru agenții economici, fiind aplicate amenzi în cuantum total de 40.151.000 lei. Concomitent cu măsurile contravenţionale principale mai sus enumerate, au fost făcute propuneri pentru aplicarea de măsuri complementare pentru suspendarea, unor categorii de activităţi, la 8 agenţi economici.
· În anul 2015, din numărul total de dosare finalizate în anul 2015 (respectiv de 111), 90% au fost soluţionate favorabil ANRE.
· Toate plângerile contravenționale formulate împotriva proceselor-verbale de constatare și sancționare a contravențiilor care au fost soluționate în curul anului 2015 au fost favorabile ANRE.  

Pentru anul 2016, obiectivul general al ANRE este de a-și îmbunătăți continuu activitatea de reglementare privind utilizarea la maximum a resurselor umane de care dispune, în vederea dezvoltării unui cadru modern de reglementare, unitar și simplu de aplicat pentru toți participanții la piață, de la micul consumator casnic, până la marile corporații active în sectorul energiei electrice și gazelor naturale.

Pentru perioada 2017-2018, activitatea de reglementare a ANRE se va concentra asupra:

· Stabilirii tarifelor reglementate pentru serviciul de distribuție gaze naturale pentru a patra perioadă de reglementare

· Revizuirii de reglementări în vederea îmbunătățirii performanțelor piețelor cu amănuntul de energie electrică și gaze naturale

· Revizuirii regulamentului de măsurare a cantităților de gaze naturale și a metodologiei de calcul a consumului tehnologic al sistemului de distribuție a gazelor naturale

· Modificării și completării Codului rețelei pentru sistemul național de transport gaze naturale

· Implementării prevederilor codurilor europene de rețele. 

